﻿ASPECTE SINESTEZICE ÎN LIRICA POEZIILOR BACOVIENE POPA SIMONA CULTIVATING MUSICAL MEANINGS OF THE WORD, THE SYMBOLIST POET TRIES TO PENETRATE DEEPER MEANINGS OF THE WORLD. SYNESTHESIA, AS A MEANS OF KNOWLEDGE WOULD ALLOW DISCERNING THE MYSTERY OF THE WORLD, IT OPENS THE DOOR TO THE UNKNOWN, THE SURREALITY. THE POETIC WORKS OF GEORGE BACOVIA CATALYZE, IN A PARTICULAR ARTISTIC DEEPLY PERSONAL EXPRESSION, THE WHOLE EXPERIENCE OF SYMBOLISM WITH ITS SPECIFIC ESSENTIAL FEATURES. IN HIS POETRY, THE SYMBOL REPRESENTS THE WAY OF SURPRISING THE CORRESPONDENCES BETWEEN THE EGO AMD THE WORLD,NATURE, THE UNIVERSE. BY MEANS OF SUGGESTION, IT EVOKES IDEAS, FEELINGS, SENSATIONS AND BY MEANS OF „THE COLOURFUL LISTENING” THE VARIOUS SENSATIONS, BOTH CHROMATIC AND MUSICAL CORRESPOND TO EACH AFFECTIONATELY, THE POET PROMOTING THE ARTISTIC PROCEDURE OF SYNESTHERIA. THE POET SEEMS TO BY THE SENZUAL EXPERIMENTER WHO REVEALS THE SYMBOLISTIC RECEPTIVITY ON A LARGE SEALE OF SENSES, HIS WORKS BEING MOSTLY A SGNESTHHETICAL INTERPRETATION OF THE PRESENT WORLD, BY APPELLING TO THE IMAGINATION. SYNESTHESIC ASSOCIATIONS SHALL CONTRIBUITE TO THE DEVELOPMENT OF THE IMAGINATION OF A VERY SPECIAL POETRY, UNIQUE AND OF A CERTAIN RAFINEMENT, PAVING THE WAY IN THE POST-SYMBOLIST POETRY. Ca formă de manifestare artistică şi literară, simbolismul este un curent artistic şi literar care apare spre sfarşitul secolului XIX ca o reacţie la parnasianism şi care, „considerând lumea ca un ansamblu de simboluri, a căutat să le descifreze, intuind relaţiile intime dintre lucruri, fenomene şi sufletul omenesc”. Poetul simbolist încearcă să pătrundă semnificaţiile profunde ale lumii prin intermediul simbolurilor. În acest amalgam de simboluri, senzaţiile sunt semne ale ideilor în sens platonician iar convertirea în ireal a realului reprezintă un procedeu artistic specific poeziei moderne. Ca urmare, apare o poezie sinestezică, a corespondenţelor. Sinestezia, conform dicţionarului explicativ, reprezintă „asociaţia între senzaţii de natură diferită care dau impresia că sunt unul simbolul celuilalt”. Această metodă de transpunere metaforică a datelor unui simţ în limbajul altui simţ reprezintă o tehnică literară întâlnită deseori în poezia simbolistă. În literatura universală descoperim sinestezii prin care corespondențele se relevă pe nivelul vocalelor / consoanelor. Acestea sunt procedee sau deziderate estetic-simboliste care au ca şi trăsătură esenţială îmbinarea cromatic-sincretic-semantică, ori vizual-senzorială, împingând și menținând orizontul receptării în tangență la paradoxurile lumii. Adepţii acestui curent reliefează în operele lor emoţia, sensibilitatea, trăirea prin analogii, sugestii, adunate într-un limbaj poetic deosebit; stările sufleteşti fiind descoperite treptat, sugerate şi nu descrise. În arta modernă lucrurile se reduc la “linii, culori, mişcări, la nişte accidente care ajung sa fie independente de cauza lor şi care aruncă ele lumina mitică asupra lor înseşi, în aşa fel încât le anulează realitatea, prefacând-o în mister”. Printre adepţii acestui curent, în literatura universală regăsim nume de autori precum: Jean Moreas, Charles Baudelaire, Rene Ghil, Stephane Mallarme. Charles Baudelaire este considerat părintele literar al acestui curent deoarece pune în poemul său numit Corespondenţe toate ingredientele principale ale simbolismului: dezvăluirea corespondenţelor între universul exterior şi lumea sentimentelor, a analogiilor între elemente, a sinesteziilor. În simbolismul românesc, printre reprezentanţii acestui curent literar, se numără: George Bacovia, I. Minulescu, D. Anghel, N. Davidescu, Elena Farago etc. În prima etapă a simbolismului românesc Al. Macedonski abordează în opera sa problema artei romantice şi a celei simboliste, susţinând că poetul reprezintă un instrument al senzaţiilor primite de la natură, pe care le transmite apoi în formulări inedite (În Poezia viitorului, afirmă că poezia este muzică şi imagine; în articolul Despre poemă reliefează faptul că a fi poet înseamnă a simţi). În cea de-a II-a etapă din evoluţia simbolismului românesc, întemeietorul revistei Viaţa nouă, Ovid Densuşianu, cultivă un simbolism polemic, evidenţiind principiul libertăţii şi al progresului în artă; în accepţiunea sa masele trebuind să se ridice la nivelul elitelor iar sintagma arta pentru artă înseamnă artă înaltă. În creaţia lui Ion Minulescu apare simbolismul exterior care pune accent pe muzicalitatea versurilor, pe efectele sonore obţinute prin resurse fonetice. Acesta face parte din cea de-a III-a etapă a simbolismului autohton unde il regăsim şi pe George Bacovia care este, poate, cel mai reprezentativ poet simbolist român si care utilizeaza procedeul stilistic al sinesteziei. În majoritatea poeziilor bacoviane există o anumită simetrie; simbolul este exploatat la maximum de poet, leitmotivul, refrenul sau repetitia fiind, de asemenea, alte procedee tehnice utilizate. Dar unul dintre cele mai importante procedee utilizate de către poet rămâne sinestezia. În opinia lui Mircea Scarlat, sugestia este pentru adepţii curentului smbolist o cale prin care „semnificatul poeziei încetează de a mai fi explicit, transformându-se într-o sumă de latenţe; în cadrul programului estetic-simbolist, denotaţia este evitată în favoarea conotaţiilor care, prin efortul poetului de sporire a gamei acestora, conduc la descoperirea sinesteziilor. Procedeul artistic al sinesteziei este prezent în mare masură în opera lui George Bacovia, unul dintre cei mai originali poeţi români de după Eminescu. Expresie elocventă şi durabilă a simbolismului autohton, poezia lui Bacovia concentrează teme şi motive precum şi tehnici specifice acestui curent literar pe plan european: simbolul, sugestia, corespondenţele, muzicalitatea, cromatica, olfactivul, prozodia, dar si teme şi motive care ilustrează sau definesc acest curent: condiţia poetului şi a poeziei, solitudinea, melancolia, spleen-ul, misterul, evadarea, natura, nevroza, iubirea deprimantă, oraşul sufocant etc. În doctrina sau estetica simbolistă se inlatură descrierea în vederea utilizarii sugestiei. Dar în opera lui Bacovia se acordă atenţie descrierii care păstrează însă nota specifică, sugestia simbolismului. Spre exemplu, liricizarea peisajului reprezinta unul dintre procedee. Astfel, lumea orasului de provincie, a târgului sufocant – una dintre temele regăsite în lirica poeziei bacoviene – este văzută prin prisma acţiunii intemperiilor: ploaia, ninsoarea, vântul, frigul, ceaţa, arşiţa care sugerează o lume bolnavă, degradantă fizic şi psihic: „Dă drumu, e toamnă în cetate – Întreg pământul pare un mormânt... Plouă...şi peste târg, duse de vânt, Grăbite, trec frunze liberate”, (Note de toamnă). Sentimentul de singurătate – văzut ca o tortură pentru poet – constituie principalul său component spiritual: „Singur, singur, singur, Vreme de beţie – I-auzi cum mai plouă, Ce melancolie! Singur, singur, singur...” (Rar) Natura, aflată sub puterea unor forţe distructive în viziunea lui Bacovia, este o stare de spirit. Astfel, apa nu mai este un simbol al vieţii ca în opera lui Eminescu, ci un element degradant, provocator de nevroze, de isterie, care distruge material. Prin extensie, îmbibarea acvatica devine atribut moral al lucrurilor: plânsul apelor, al statuilor, al grădinii, al lămpii etc., devine o melodie lentă, ritmică, torturantă, un peisaj care-şi schimbă expresia în vibraţii prelungi, în violenţe surdinizate care se încheie odată cu versul simbolic: “Aud materia plângând…”, (Lacustră). Sentimentul de iubire în poezia bacoviană nu este unul benefic pentru spiritul uman, astfel că iubita este o fecioară palidă, despletită ce cântă la clavir o muzică funebră: „Afară ninge prăpădind, Iubita cântă la clavir,- Şi târgul stă întunecat, De parcă ninge-n cimitir. Iubita cântă un marş funebru Iar eu nedumerit mă mir De ce cântă-un marş funebru… Şi ninge ca-ntr-un cimitir”, (Nevroză). Componentă a eului poetic, senzaţia de funebru, moartea este o stare de dezagregare a materiei, a fiinţei, a existenţei, a omenirii: „Sunt câtiva morţi în oraş, iubito, Chiar şi asta am venit să-ţi spun, Pe catafalc, de căldură-n oraş, Încet, cadavrele se descompun. Cei vii se mişcă şi ei descompuşi, Cu lutul de căldură asudat”, (Cuptor). În viziunea bacoviană, lumea este percepută de către poet la nivel auditiv, reuşind să adpteze materia verbală după un instinct auditiv, să o transforme într-o fantomatică existenţă secundară. Astfel, natura scoate sunete, melodii iar muzica sonorizează atomii. Sinestezia bacoviană este susţinută printr-o larga varietate artistică fiind utilizate: * Instrumentele muzicale (clavir, vioară, bucium, talangă, ţambal, goarnă, flaşnetă, piculină, flaut, fluier, liră, harfă etc.) care sunt specializate în evocarea stărilor depresive. Astfel, buciumul, ascultat la marginea oraşului, în câmp, pătrunde sufletul: „Răsună-n coclauri un bucium Şi doina mai jalnic porneşte”, (Melancolie). Talanga ce acompaniază ploaia de toamnă predispune la isterie: „Da, plouă cum n-am mai văzut... Şi grele talăngi adormite, Cum sună sub şuri învechite! Cum sună în sufletul mut! Oh, plânsul talăngii când plouă”, (Plouă) Ţambalul produce prin sunetul lui senzaţia de pieire, de aţâţări josnice sau scandează disperarea ultimelor ceasuri de beţie: „Sunau ţambale, târzia noapte… De cabaret comun- Femei, răcneau beţia falsă Prin miros de tutun”, (Ecou târziu). Goarna sugerează melancolia vieţii automatizate, irosite între ziduri în fiecare zi, insinuează o nostalgie zadarnică: „Şi vine ca-n vremuri de demult, Din margini, un bucium de-alarmă E toamnă... metalic s-aud Gorniştii în fund, la cazarmă”, (Toamnă). Flaşneta, cu sunetul ei atât de amplificat, devine un simbol al agoniei groteşti a unei omeniri căreia nu i se cuvine un sfârşit solemn şi nici măcar compasiune iar clavirul accentuează starea de tristeţe: „Oraşul doarme ud în umezeala grea. Prin zidurile astea, poate, doarme ea; - Case de fier în case de zid, Şi porţile grele se închid. Un clavir îngână-ncet la un etaj, Umbra mea stă în noroi ca un trist bagaj -”, (Nocturnă). Melodiile sau piesele cântate la pian sunt sumbre, prelungind depresia generală, prefigurând năruirea spre care se îndreaptă femeia cu halucinaţii erotice: „Iubita cantă-un marş funebru Ea plânge şi-a căzut pe clape Şi geme greu ca în delir... În dezacord clavirul moare Şi ninge cantr-un cimitir”, (Nevroză) Vioara şi violina încurajează gingăşia, suavitatea, sentimentul pasiv şi înduioşarea de sine, melancolia: „Vioarele din doliu, cu strunele plesnite, Te cheamă tremurânde cu nota cea din urmă Şi-n van se uită-n zare şi-ntreabă de-a ta urmă Fecioara-n alb, pe braţe cu roze veştejite”, (Tu ai murit...). Într-un interviu acordat lui I. Valerian în anul 1929, George Bacovia spunea că: „În poezie m-a obsedat totdeauna un subiect de culoare. Pictura cuvintelor, sau audiţie colorată (...). Îmi place mult vioara. Melodiile au avut pentru mine influenţă colorantă. Întâi am făcut muzică şi după strunele vioarei am scris versuri” . Astfel că, în poezia bacoviană, îmbinarea sinestezică a sugestiei muzicale cu cea coloristică aduce cu sine corespondenţe inedite, creând sentimentul plenar al integrităţii lumii. Spre exemplu, pictural, culoarea violet sugerează monotonia iar din punct de vedere auditiv, acest sentiment este dat de fanfară şi armonică: „Primăvară.../ O pictură parfumată cu miros de violet (…) / În oraş suspină un vals din fanfară” , (Nervi de primăvară). Sentimentele sunt sugerate aici prin culoare dar şi prin corespondentul muzical al acesteia. * Compoziţiile muzicale (simfonia, marşul funebru, valsul) relevă stări sufleteşti ale poetului: „Cânta purtând o mantie cernită Şi trist cânta, gemând între făclii”, (Marş funebru). * Zgomotele diverse (foşnete, trosnete, plânsete, suspine, oftaturi, ecouri etc.) denotă starea de tristeţe, pesimism, neîncredere: „E toamnă, e foşnet, e somn Copacii pe stradă oftează E plânset, e tuse, e gol Si-i frig şi burează”, (Nervi de toamnă). * Verbele auditive sugerează starea de teamă, nevroza (strig, izbeşte, ploând, plângând, etc): „De-atâtea nopţi aud ploând Aud materia plângând”, (Lacustră). Sinestezia creată prin transpunerea prin culoare a senzaţiilor auditive este prezentă în mare măsură în opera bacoviană. Ţinând seama de faptul că în poezia bacoviană se regăsesc atât elemente auditive cât şi vizuale, consideram ca există o predilecţie pentru muzică fata de referinţa cromatică. * Indicaţia coloristică contribuie însă şi ea în mare măsură la întreţinerea ecoului muzical dar pot exista situaţii în care comatica, fără concursul imaginilor aşa-zise muzicale, declanşează o undă imperceptibil auditivă prin simpla ei revenire: „Ca lacrimi mari de sange Curg frunze de pe ramuri Şi-nsângerat, amurgul Pătrunde-ncet prin geamuri. Pe dealurile-albastre, De sânge urcă luna, De sânge pare lacul, Mai roş ca-ntotdeauna”, (Amurg). Cromatica are profunde sensuri în definirea stărilor sufleteşti, ale eului poetic, astfel că fiecărui sentiment îi corespunde o culoare. Spre exemplu, verdele crud, rozul si albastrul sugerează starea de nevroză, violetul halucinaţia, un doliu cosmic, albul inexistenţa iar negrul şi roşul simbolizează moartea, pornirea depresivă: „Şi frunze albe, frunze negre; Copacii albi, copacii negri; Şi pene albe, pene negre Decor de doliu, funerar...”, (Decor). Deosebit de sugestivă, culoarea estompează conturul, îl dizolvă într-un fluid unic, capabil să impună o anumită stare de spirit. Prin culoare atenţia este concentrată asupra anumitor conduite interioare, asupra unor anumite obsesii. Detaşate de sursa lor, culorile relevă o lume apăsătoare, fară perspective, fară nădejde. Prezenţa culorii corespunde unei existenţe adânci, organice. Ca şi în cazul muzicii, culorile îl coboară pe poet pâna la rădăcinile vieţii, acolo unde se înfruntă fiinţa cu nefiinţa. În opinia poetului, culoarea plumbului are o seminficaţie aparte, de greutate, de apăsare în timp ce culoarea galben simbolizeaza boala, neputinţa: “Plumbul ars e galben. Sufletul ars e galben (…) Orice reacţiune chimică dă un precipitat galben (…) Plumbul apasă cel mai greu pe om (…) Forţa lui m-a apăsat până la distrugere” . Ca urmare, violetul generic, plumbul greu, lichiditatea, vidul din peisaj sunt transformate în tot atâtea stări sufleteşti care vorbesc despre drame concrete ale individului uman. Ca şi simbol reprezentativ în poezia lui George Bacovia, plumbul sugerează starea de angoasă, sentimentele tensionate, sufocante: „Dormeau adânc sicriele de plumb, Şi flori de plumb şi funerar veşmânt- Stam singur în cavou şi era vânt... Şi scârţâiau coroanele de plumb”, (Plumb). Vădit impresionat de lirica poeziilor bacoviene din volumul Plumb, Alexandru Macedonski publică în revista Flacăra epigrama: “Lui G. Bacovia: Poete scump, pe frunte porţi mândre foi de laur Căci singur, până astăzi, din plumb făcut-ai aur”. * Olfactivul, de asemenea, se regăseşte în opera bacoviană, ilustrat fiind prin arome puternice, agresive uneori, exprimate direct sau sugerate. Figura de stil a oximoronului creează o imagine sumbră într-o atmosferă ironic-voluptoasă, subliniind senzaţia de frustrare. În lirica bacoviană, prin efectul parfumului în contradicţie totală cu imaginea de-ansamblu, se exprimă o stare de atracţie-respingere provocată ce zdruncină sensibilitatea, ca în versurile: „O poemă decadentă, cadaverie parfumată, Monotonă”, (Poemă în oglindă). Sau în versurile: „Pansele negre, catifelate Pe marmura alba s-au vestejit, Si-n tainice note s-au irosit Parfume triste, indoliate. Eu singur, cu umbra iar am venit, O, statui triste şi dărâmate,- Pansele negre, catifelate, Vise, ah, vise, aici, au murit”, (Ecou de serenadă). În arta bacoviană există o pantomimă a eului, o coregrafie în care diverse figuri corespund anumitor avataruri ale conştiinţei. Agitaţia continuă a eului işi are semnificaţiile ei aparte ca un limbaj, ca un cod al cuprinsului sufletesc. De regulă, transpunerea senzaţiilor se realizează într-o manieră discursivă şi explicită, dar în poezia bacoviană se regăsesc metafore şi epitete metaforice care trezesc adevărate senzaţii: „lutul de căldură asudat” (Cuptor), „o noapte udă, grea” (Sonet), „dormea întors amorul meu de plumb” (Plumb). Prin asocierile sinestezice se creează în universul liric o estetică implicită, a incertitudinii, a îmbinărilor de senzaţii, parfumuri şi culori. Sinestezia, ca şi modalitate de cunoaştere, ar permite desluşirea misterului lumii, ar deschide calea către necunoscut, către suprarealitate. În poezia bacoviană, concentrarea mesajului artistic se face prin corespondenţa senzaţiilor între diferitele niveluri ale simţurilor, acesta fiind astfel direcţionat încât să se ajungă la o cunoaştere supraraţională, transcendentă. Dincolo de orizontul estetic al sinesteziei, poetul este preocupat de experienţele psiho-fiziologice despre care se vorbeşte în epoca respectivă, mai ales în Franţa. Acesta vrea să simtă acea audiţie colorată, atras fiind de noutăţile experimentale ale simbolismului decadent. Astfel că poetul vrea să simtă poezia pentru ca mai apoi să o transmită ca pe o diagramă a senzaţiilor, într-un stil cu totul original. Procedeele simboliste îl ajută pe poet să perceapă mai mult acele senzaţii de durere fără nume sau de sufocare ce îl copleşesc, poezia sa putând corporaliza durerea, angoasa, senzaţiile; Bacovia fiind primul scriitor român care îşi somatizează poezia. Poetul ne apare ca un experimentator senzual care tălmăceşte receptivitatea simbolistă pe o largă gamă de simţuri, opera sa fiind în mare măsură o citire sinestezică chiar a lumii prezente, prin excitarea imaginaţiei. Asocierile sinestezice din opera bacoviană contribuie la dezvoltarea imaginaţiei unei poezii cu totul deosebită, inedită şi de un rafinament cert, deschizând calea în lirica post-simbolistă. BIBLIOGRAFIE 1. S.n., Dicţionarul explicativ al limbii române, Editura Univers Enciclopedic Gold, Bucureşti, 2009. 2. Bacovia, G., Plumb, Editura Litera, Bucureşti, 2009. 3. Bacovia, G., Opere, Editura Semne, Bucureşti, 2006. 4. Grigurcu, Ghe., Bacovia-un antisentimental, Editura Albatros, s.l., 1974. 5. Iliescu, A., Poezia simbolistă românească, Editura Minerva, Bucureşti, 1985. 6. Mancaş, M., Limbajul artistic românesc în secolul XX (1900-1950), 7. Bucureşti,Editura Ştiinţifică, 1991. 8. Petroveanu, M., George Bacovia, Ed. Cartea Românească, s. l., 1972. 9. Valerian, I., Chipuri din viaţa literară, Editura Minerva, Bucureşti, 1970. 10. Trandafir, C., Poezia lui Bacovia, Editura Saeculum, Bucureşti, 2001. 